Həzrət Əbdül-Bəhanın Süudunun Yüzİllİyİnİn Anımı münasİbətİlə

Ümumdünya Ədalət Evinin Ehtiram Bəyanatı

Həzrət Əbdül-Bəhanın uca ruhunun əbədi evinə süud etməsindən indi bir əsr keçmişdir. Onun anadan olması Bəhai dininin Qəhrəmanlıq Çağının dan yeri ilə üst-üstə düşmüşdür, Onun vəfatı isə günəşin bu dövrün son epoxası üzərində qürub etməsindən xəbər verdi. Onun birlik qüvvələrini necə təcəssüm etdirdiyini Onun dəfn mənzərəsindən daha aydın heç nə nümayiş etdirə bilməzdi, harada ki, bu ölkədə hər cür inancdan olan yas saxlayanların böyük izdihamı hamısının ortaq itkisinə ağlamaq üçün bir araya gəldilər. Onun zamanında Bəhai dinini qəbul etmiş nə qədər dost sadəcə Onu müşahidə etməklə ilahi təlimlərin ruhunu özlərinə hopdurmuşdular; bu günün özündə də əgər biz də həyatımızı həmin o ruhla bir ahəngə gətirmək istəyiriksə, Sərkər Ağanın verdiyi nümunəyə baxırıq, O Kəs ki, sözü və əməli Həzrət Bəhaullahın Vəhyindən parlayan işığın şəfəqini əks etdirirdi.

Onun nümunəsi hər cəhətdən Bəhai kimliyinin mərkəzində dayanır. Əmrin nurunu necə yaymağı daha yaxşı başa düşmək və rastlaşdığımız insanların ruhani həssaslıqlarını oyatmaq istədiyimizdə ardınca getmək üçün model axtararkən hər bir bəhai Ona üz tuta bilər. Onun mübəlliğ “tamamilə alışmalıdır” ki, onun nitqi “təsir göstərsin,” amma “tamamilə özündən imtina etmiş və fani” olmalıdır ki, “Mələyi-Əlanın təranəsi ilə təbliğ edə bilsin” nəsihəti Həzrət Əbdül-Bəhanın ətrafında olmaqla transformasiya olunmuş ruhların saysız-hesabsız hekayələrində canlı əksini tapır. Davamlı olaraq xarici görünüş, dil, adət və ya inanc cəhətdən zahiri bənzərsizliklərə məhəl qoymayaraq birlik çevrəsini genişləndirməklə hər cür insana ilahi təlimləri Onun necə təqdim etməsindən öyrənilməli olan saysız-hesabsız dərslər vardır. Onun məhəbbətinin hər kəsi əhatə etməsi bir icma meydana çıxarmışdır ki, o icma hətta o vaxt, haqqı ilə cəmiyyətin strukturunu əks etdirən bir kəsim olmaq iddiası edə bilərdi. Onun məhəbbəti canlandırdı, bəslədi, ilhamlandırdı; bu məhəbbət yadlığı qovdu və hamını Rəbbin süfrəsinə dəvət etdi. Bu gün qoyulan hər bir icma quruculuğu səyi, hər bir təlim-tərbiyə fəaliyyəti və əlaqələri genişləndirmək üçün qoyulan hər bir cəhd bizim öz səylərimizlə Onun hər bir ruhun üzərinə yağdırdığı həmin məhəbbətin bir nişanəsini ötürmək ümidi daşıyır. Bu cür səylər bu yüzillikdə və ondan sonrakı günlərdə Ona göstərilə biləcək ən yaxşı ehtiram formasıdır.

Biz yalnız təlimlərində ruhların əbədi olaraq can ata biləcəkləri paklıq, sədaqət və dürüstlük meyarı üçün deyil, həm də Sərkər Ağanın Simasında həyatı o meyarla necə yaşamağın qüsursuz nümunəsini dünyaya verdiyinə görə Həzrət Bəhaullaha şükür edirik. Bir-birinin ardınca böhranlar insanlığı mühasirəyə aldıqca, İsmi-Əzəmin bu cür fəlakətlərə məruz qalmaqdan qaça bilməyən icması, qarşısında Həzrət Əbdül-Bəhanın modelinin olması imtiyazına malikdir. Nə təhlükə, nə də maneə zamanın ehtiyaclarını ödəmək və ya gələcəyə hazırlaşmaq baxımından Öz missiyasını yerinə yetirməkdə Onun qarşısını ala bilməzdi; nə ədavət, nə də dünyanın hadisələri Onu istiqamətindən yayındıra bilməzdi. Təmkinli, inamlı və qətiyyətli qalmaqla geriləmələrdən təşvişə düşməz, Allahın yolunda əziyyət və çətinlikləri xoş qarşılayardı. Ona edilən hücumlar necə amansız idi! Onun daşımalı olduğu yük necə acımalı idi! Biz Onun görkəmli bacısı Vərəqeyi-Ülyanın şəhadət verdiyini xatırlayırıq ki, “gecə düşəndə köksünün dərinliyindən Onun yandırıcı ahları eşidilərdi, gün doğanda isə Onun dualarının ecazkar təranəsi cəbərutun sakinlərinə çatardı”.

Zamanın ötməsi “yalnız Həzrət Bəhaullahın Zühur Dövründə deyil, bütün din tarixində misilsiz bir funksiyanı yerinə yetirən Kəsin rol və xarakteri” qarşısında bizim heyrət və ehtiramımızı azaltmır. Şövqi Əfəndi də Onun barəsində bunları təsdiq edirdi:

O, hər şeydən əvvəl və ən əsası Həzrət Bəhaullahın bənzərsiz və hər şeyi saran Əhdinin Mərkəzi və Mehvəri, Onun ən yüksək Əsəri, Onun işığının ləkəsiz Güzgüsü, Təlimlərinin kamil Nümunəsi, Onun Sözünün qüsursuz Şərhçisi, hər bir Bəhai idealının təcəssümü, hər bir bəhai məziyyətinin mücəssəməsi, Qədim Kökdən törəmiş Ən Qüdrətli Budaq, Allahın Qanununun Pöhrəsi, *"ətrafında bütün adların təvaf etdiyi"* Varlıq, İnsanlığın Birliyinin əsas Hərəkətvericisi, Ən Böyük Sülhün Bayrağı, bu ən müqəddəs Zühur Dövrünün Mərkəzi Kəhkəşanının Ayıdır və həmişə belə də baxılmalıdır – bu cür adlar və titullar, hansı ki, həqiqətən də Ona məxsusdurlar və özlərinin ən düzgün, ən yüksək, ən aydın və ədalətli ifadəsini sehrli Əbdül-Bəha adında tapırlar. Bu adlardan əlavə və onlardan da üstün, O, *“Allahın Sirri”*dir – Həzrət Bəhaullah Özü Onu bu adla adlandırmışdır – və bu heç bir mənada bizə haqq vermir ki, biz Ona Peyğəmbərlik məqamı aid edək və göstərir ki, həzrət Əbdül-Bəhanın şəxsiyyətində insan təbiəti ilə fövqəl-insan biliyi və kamilliyinin bir-birilə uyğun olmayan xüsusiyyətləri necə bir ahəngdə birləşir və tam uyğunlaşır.

Əziz əməkdaşlar: Biz sizi buraya yalnız Həzrət Əbdül-Bəhanın xatirəsinə ehtiram göstərmək və Onun sınaq və zəfərlərini xatırlamaq üçün deyil, həm də bizimlə birlikdə, özünüzü və təmsil etdiyiniz icmalarınızı Onun məhz varlığını həsr etdiyi Əmrə yenidən ciddi-cəhdlə xidmətə həsr etməyə çağırmışıq. Camali-Mübarəkin Ona həvalə etdiyi müqəddəs vəzifəni yerinə yetirərkən O, Bəhai dünyasına o zamandan bəri onun tərəqqi və inkişafını istiqamətləndirən iki Xartiyanı əmanət etmişdir. Onlardan biri İlahi Plan Lövhləridir ki, Allahın Kəlamı onun vasitəsilə hər bir ölkədə elan olundu; digəri isə Onun Əhd və Vəsiyyətnaməsidir ki, İnzibati Nizamın bərqərar edilməsi üçün prosesi işə saldı. İndi, Quruculuq Çağının birinci əsrinin sonunda və yeni qlobal Planlar silsiləsinin başlanğıcında Sərkər Ağanın İlahi Planının sürətlənən tərəqqisini aydın görmək olar. İnzibati Nizamın son yüz il ərzində üzvi şəkildə açılması beynəlxalq səviyyədən tutmuş yerliyə qədər, Əmrin ruhunu məcra ilə yönəldən və dünya Bəhai icmasının səylərini istiqamətləndirən və dəstəkləyən geniş sayda təsisat və agentliklərin mövcudluğunda özünü göstərir. Həzrət Əbdül-Bəhanın Mərkəzi olduğu Əhd alınmaz bir qala kimi qalmaqda davam edir. Əhdin, vəfadarların böyüyən icmasını daim bəsləyən dinamik bir birliyi saxlayaraq hər bir inananı ümumi missiyaya necə istiqamətləndirdiyindən sevinc duyuruq.

Sərkər Ağanın Şəxsiyyəti barədə düşünərkən, biz Onun tükənməz səbir və anlayışını müşayiət etməklə hər şeyi saran avtoritetindən, hər bir ortamda Onun hikmətinin itiliyindən, Onun varlığının sonsuz mehribanlığından, pərdələnməmiş hər bir ruhun hiss edə biləcəyi hədsiz məhəbbətindən heyrətə düşürük. Lakin Onun bənzərsiz keyfiyyətlərinə ehtiram göstərməkdə hər bir cəhd Onun heç vaxt tərif və ya dünyəvi ad-san axtarmadığını yada salmaqla məhdudlaşır. Və onda biz beləcə şəhadət verməyə təəhhüd hiss edirik: Bizim hamımızın ürəklərimizin Məhbubu Əbdül-Bəha, Sənin hər şeyin bəndəlik idi – “tam, pak və gerçək, möhkəm qurulmuş, daimi, aşkar, açıqca izhar olunmuş və heç bir şərhə tabe olmayan” bir bəndəlik. Bizə isə qalan odur ki, Sənə sadiq qalmağa öhdəlik götürək, Sənin “elan etdiyin, müdafiə etdiyin və saxladığın” Əhdə sədaqət andı içək, Sənin zamana sığmayan rəhbərlik və izahlarına, Sənin atəşli dua və nəsihətlərinə sidq-ürəklə vəfadarlığımızı ifadə edək. Eyni öhdəlik indiki zamanda bəhai icmasına əmanət edilmiş missiyanı yerinə yetirmək üçün onun səbatlı, gərgin səylərində də təzahür edir. Bu icmanın Sənin qoyduğun nümunə ilə yaşamağa çalışdığını görmək Sənin bu sözlərini yadımıza salır:

Ey dostlar! Allaha həmd olsun ki, İlahi Birlik bayrağı hər bir ölkədə ucaldılmışdır və Əbha Məlakutunun təranəsi hər yerdə yüksəldilmişdir. Müqəddəs Serafim Mələyi-Əladan “Ya Bəhaül-Əbha” nidasını dünyanın düz ortasında qaldırır və Allahın Kəlamının qüdrəti varlığın bədəninə əsl həyat üfürür.

Ona görə də, ey vəfalı dostlar, hamınıza yaraşan budur ki, fədakarlıqda və Allahın Əmrinə xidmətdə, Onun ilahi Astanasına köləlikdə Əbdül-Bəhaya qoşulasınız. Əgər belə bir ali nemətə nail olmaqda kömək alsanız, bütün dünya tezliklə Allahın parlaq təcəllilərini alar və dünyanın uzun zamanlardan bəri arzulanan birliyi dünyanın düz ortasında ən gözəl və heyranedici bir şəkildə zahir olar. Əbdül-Bəhanın ən əziz arzusu budur! Vəfalı olanların ən əziz istəyi budur! Bəhanın Əbhası üzərinizə olsun.